CELEX: 62020CN0553
Language: el
Date: 2020-10-26 00:00:00
Title: Υπόθεση C-553/20: Προσφυγή της 26ης Οκτωβρίου 2020 — Δημοκρατία της Πολωνίας κατά Ευρωπαϊκού Κοινοβουλίου και Συμβουλίου της Ευρωπαϊκής Ένωσης

18.1.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 19/38
            
         
      Προσφυγή της 26ης Οκτωβρίου 2020 — Δημοκρατία της Πολωνίας κατά Ευρωπαϊκού Κοινοβουλίου και Συμβουλίου της Ευρωπαϊκής Ένωσης
      (Υπόθεση C-553/20)
      (2021/C 19/40)
      Γλώσσα διαδικασίας: η πολωνική
      
         Διάδικοι
      
      
         Προσφεύγουσα: Δημοκρατία της Πολωνίας (εκπρόσωπος: B. Majczyna)
      
         Καθών: Ευρωπαϊκό Κοινοβούλιο, Συμβούλιο της Ευρωπαϊκής Ένωσης
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να ακυρώσει το άρθρο 1, σημείο 6, στοιχείο δ', του κανονισμού (ΕΕ) 2020/1054 του Ευρωπαϊκού Κοινοβουλίου και του Συμβουλίου, της 15ης Ιουλίου 2020, για την τροποποίηση του κανονισμού (ΕΚ) αριθ. 561/2006, όσον αφορά ελάχιστες απαιτήσεις ως προς τα ανώτατα όρια για τον ημερήσιο και εβδομαδιαίο χρόνο οδήγησης, κατώτατα όρια για τα διαλείμματα και περιόδους ημερήσιας και εβδομαδιαίας ανάπαυσης, καθώς και του κανονισμού (ΕΕ) αριθ. 165/2014, όσον αφορά τον εντοπισμό μέσω ταχογράφων (1)·
               
            
                  —
               
               
                  να καταδικάσει το Ευρωπαϊκό Κοινοβούλιο και το Συμβούλιο της Ευρωπαϊκής Ένωσης στα δικαστικά έξοδα.
               
            Επικουρικώς, σε περίπτωση που το Δικαστήριο διαπιστώσει ότι η προσβαλλόμενη διάταξη του κανονισμού 2020/1054 δεν μπορεί να αποχωριστεί από το λοιπό κείμενο του κανονισμού αυτού χωρίς αλλοίωση της ουσίας του, η Δημοκρατία της Πολωνίας ζητεί την ακύρωση του κανονισμού 2020/1054 στο σύνολό του.
      
         Λόγοι ακυρώσεως και κύρια επιχειρήματα
      
      Η Δημοκρατία της Πολωνίας προβάλλει τους ακόλουθους λόγους ακυρώσεως κατά των προσβαλλόμενων διατάξεων του κανονισμού 2020/1054:
      
                  1)
               
               
                  παραβίαση της αρχής της αναλογικότητας (άρθρο 5, παράγραφος 4, ΣΕΕ), λόγω αυθαίρετου καθορισμού των εγκαταστάσεων υποχρεωτικής ανάπαυσης των οδηγών·
               
            
                  2)
               
               
                  παραβίαση του άρθρου 91, παράγραφος 2, ΣΛΕΕ, λόγω λήψης μέτρων χωρίς συνεκτίμηση των επιπτώσεών τους στο βιοτικό επίπεδο και την απασχόληση σε ορισμένες περιοχές, καθώς και στην εκμετάλλευση των εξοπλισμών μεταφορών·
               
            
                  3)
               
               
                  παράβαση του άρθρου 94 ΣΛΕΕ, λόγω λήψης μέτρων χωρίς συνεκτίμηση της οικονομικής κατάστασης των μεταφορέων·
               
            
                  4)
               
               
                  παραβίαση της αρχής της ασφάλειας δικαίου, λόγω διατύπωσης της διάταξης κατά τρόπο ασαφή, που δεν καθιστά δυνατό τον καθορισμό των εξ αυτής απορρεουσών συνεπειών·
               
            
                  5)
               
               
                  παράβαση του άρθρου 11 ΣΛΕΕ και του άρθρου 37 του Χάρτη των Θεμελιωδών Δικαιωμάτων της Ευρωπαϊκής Ένωσης, λόγω μη συνεκτίμησης των απαιτήσεων προστασίας του περιβάλλοντος.
               
            Συγκεκριμένα, η Δημοκρατία της Πολωνίας υποστηρίζει ότι η προσβαλλόμενη διάταξη παραβιάζει την αρχή της αναλογικότητας. Λόγω της υιοθέτησης απρόσφορων κριτηρίων σχετικά με τον καθορισμό των εγκαταστάσεων υποχρεωτικής ανάπαυσης των οδηγών, παραβιάστηκε ο απορρέων από τον κανονισμό 561/2006 κανόνας σύμφωνα με τον οποίο ο οδηγός διαθέτει ελεύθερα τον χρόνο του κατά την περίοδο ανάπαυσης. Παραλλήλως, επιβλήθηκαν στους οδικούς μεταφορείς υπέρμετρα επαχθείς υποχρεώσεις, οι οποίες θα έχουν αρνητικό αντίκτυπο όχι μόνο στην κατάσταση συγκεκριμένων επιχειρήσεων, ειδικότερα μικρών και μεσαίων, αλλά και στην αγορά των υπηρεσιών μεταφορών καθώς επίσης και στο φυσικό περιβάλλον. Τα αρνητικά αποτελέσματα της εφαρμογής της προσβαλλόμενης διάταξης γίνονται αισθητά ιδιαιτέρως από επιχειρήσεις κρατών μελών ευρισκόμενων μακριά από το κέντρο της Ευρωπαϊκής Ένωσης. Ταυτοχρόνως, η επιλεγείσα λύση δεν δικαιολογείται αντικειμενικώς υπό το πρίσμα της κατάστασης των οδηγών. Εκτός αυτού, δεν αντικατοπτρίζει τον ιδιαίτερο χαρακτήρα των ρυθμιζόμενων υπηρεσιών.
      
         (1)  ΕΕ 2020, L 249, σ. 1.